晁补之
次韵阎秀才汉臣食兔
兔诚中山族，中古稍分裂。
唐虞用大牲，虽有目未瞥。
兔孙能飞仙，飘忽天汉决。
不逢易牙试，厥胄几泯灭。
羿弧殒阳乌，曾不弋在穴。
王良马慢忌，扑握几奔掣。
初遭赳赳子，鼎饪饫毛血。
中逢宋鹊窘，饥吻啄原雪。
叔世削格多，星迸失行列。
蹄穷不得逸，如鼠限高闑。
应怜蚌潜水，曝腹想江月。
唇亡欲谁语，竟死犹结舌。肩尻弱易解，狼藉腥尺铁。
抽毫置筠管，复苦蠹鱼啮。
论功在册府，微物推尔杰。
剡藤光夺缣，抄记良琐屑。
北邻阎夫子，尚忍资杯啜。
得诸韩卢口，实以强曝劣。
作诗夸芳美，此誉宁所悦。
不如狐膏臊，质贱甘弃绝。
冢妖老通数，藤索夜空设。
尔曾不及彼，就获徒内热。
聆声无耸耳，当学缩颈鳖。
吾君阜万物，沛若泽未竭。
谁能复古初，此味傥可缺。